b"\n_START_ARTICLE_\nJames Clerk Maxwell\n_START_SECTION_\n\xc5\xbdivljenje in delo\n_START_PARAGRAPH_\nMaxwell se je rodil na India Street 14 v znani \xc5\xa1kotski dru\xc5\xbeini kot edini sin odvetniku Johnu Clerku. Dru\xc5\xbeina se je zatem preselila na posestvo v Glenlair pri Dumfriesu. Pri 9. letih mu je za rakom umrla mati, druga\xc4\x8de je imel sre\xc4\x8dno otro\xc5\xa1tvo._NEWLINE_\xc5\xbde zgodaj je kazal znake nadarjenosti za matematiko. Vpisal se je na Akademijo Edinburgh, kjer so ga klicali 'Dafty'. Tukaj je spoznal Taita._NEWLINE_S 15. leti je leta 1845 poslal Kraljevi dru\xc5\xbebi v Edinburghu prispevek o na\xc4\x8drtovanju ovalnih krivulj s pomo\xc4\x8djo kosa niti. Bil je tako dovr\xc5\xa1en, da mnogi niso mogli verjeti, da ga je sam sestavil. Na Univerzi v Cambridgeu je diplomiral kot drugi najbolj\xc5\xa1i v letniku._NEWLINE_Leta 1871 je, \xc4\x8deprav nerad, prevzel mesto profesorja eksperimentalne fizike na Univerzi v Cambridgeu in postal prvi profesor na tem podro\xc4\x8dju. Kot predavatelj se ni obnesel. Sledilo mu je lahko le malo \xc5\xa1tudentov, tisti redki pa so veliko pridobili. Ukvarjal se je s teorijo treh barv (optika), s kineti\xc4\x8dno teorijo plinov._NEWLINE_Med letoma 1867 do 1873 je odkril zakone elektrodinamike (Maxwellove zakone) in jih zapisal v znamenitih Maxwellovih elektrodinami\xc4\x8dnih ena\xc4\x8dbah. Teorijo je objavil leta 1873 v Razpravi o elektriki in magnetizmu (Treatise on Electricity and Magnetism)._NEWLINE_Maxwell je pokazal, da je svetloba elektromagnetno valovanje. Po njem se imenuje dopu\xc5\xa1\xc4\x8dena merska enota za magnetni pretok Maxwell (M). Znana je Maxwellova porazdelitev \xc5\xa1tevila molekul ali atomov v razred\xc4\x8denem plinu."